Uznesenie Európskeho parlamentu o Bangladéši



Úradný vestník 033 E , 09/02/2006 S. 0594 - 0596



P6_TA(2005)0136 Bangladéš Uznesenie Európskeho parlamentu o Bangladéši Európsky parlament, - so zreteľom na Dohodu o spolupráci medzi Európskym spoločenstvom a Bangladéšskou ľudovou republikou o partnerstve a rozvoji [1], - so zreteľom na narastajúcu kritiku početných a zhoršujúcich sa prípadov porušovania ľudských práv zo strany úradných síl a fundamentalistických náboženských organizácií, ktoré vyjadrila Hospodárska a sociálna rada OSN vo februári 2005 (E/CN.4/2005/NGO/32), ministerstvo zahraničných vecí USA (Výročná správa o uplatňovaní ľudských práv v Bangladéši), taktiež vo februári 2005 a organizácia Amnesty International (napr. naliehavý postup 061/2005), - so zreteľom na Vyhlásenie predsedníctva v mene EÚ z 29. januára 2005 o útoku v Habiganj, Bangladéš, - so zreteľom na článok 115 rokovacieho poriadku, A. vyjadruje znepokojenie nad opakovanými bombovými útokmi na dôležitých opozičných politikov, menšinové náboženské skupiny, novinárov a na predstaviteľov mimovládnych organizácií, najmä nad nedávnymi dvomi granátovými útokmi, ktoré boli zamerané na dvoch vedúcich opozičných politikov - Sheikh Hasina, predsedníčku Ligy Awami a bývalú predsedníčku vlády 21. augusta 2004 a na Shaha Mohammada Kibriu, bývalého ministra financií 27. januára 2005, ktorý bol zavraždený, B. vyjadruje znepokojenie nad nedávnym politickým vývojom v Bangladéši, kde nebezpečenstvo fundamentalizmu zjavne narastá a kde nezodpovedné riadenie štátu, korupcia a rodinkárstvo vážne oslabili princípy právneho štátu vrátane záruk ochrany základných práv v Bangladéši, zakotvených v ústave, C. vyjadruje znepokojenie nad tým, že úspech vlády Bangladéša pri znižovaní prejavov násilia sa zmenšil a nad tým, že hrozby fundamentalistických skupín aj naďalej pokračujú, konštatuje, že polovojenské skupiny pokračujú v akciách vo vidieckych oblastiach v niektorých prípadoch s podporou miestnych orgánov, D. so znepokojením konštatuje, že náboženské menšiny, vrátane Hindov, ale aj umiernené moslimské skupiny ako aj organizácie pre ženské práva sa v posledných rokoch stali obeťami mnohých násilných útokov a zastrašovania, E. uznáva, že túto atmosféru strachu vytvorili zneužívaním moci moslimské fundamentalistické strany vo vláde, F. keďže kým Bangladéš dosiahol istý pokrok v sociálnom a hospodárskom sektore vrátane zdravia, hygieny, vzdelávania, posilnenia postavenia žien, plánovania rodiny a sebestačnosti s potravinami, zaostala pri zdokonaľovaní globálnych otázok vlády a podpory ľudských práv, ktoré by v prípade implementácie mohli ďalej podporiť sociálny a hospodársky pokrok obyvateľov, G. vyjadruje znepokojenie nad tým, že sa vláde Bangladéša doposiaľ nepodarilo postaviť pred súd osoby, ktoré tieto útoky spáchali a nad všeobecným úpadkom práva a poriadku v Bangladéši za posledný rok; konštatuje však, že 22. februára 2005 vláda Bangladéša zakázala činnosť a zmrazila majetky dvoch moslimských zločineckých organizácií, H. zdôrazňuje, že Dohoda o spolupráci medzi ES a Bangladéšom je založená na rešpektovaní ľudských práv a demokratických zásad a že porušenie článku 1 je porušením, ktoré môže ohroziť trvanie tejto dohody, I. keďže Komisia musí zabezpečiť, že situácia v oblasti ľudských práv v Bangladéši bude monitorovaná a Parlament o nej bude informovaný, J. zdôrazňuje, že Bangladéš má podľa medzinárodného práva záväzky ako zmluvná strana Medzinárodného paktu o občianskych a politických právach a Dohovoru Organizácie spojených národov proti mučeniu a inému krutému, neľudskému či ponižujúcemu zaobchádzaniu alebo trestaniu, ale ešte neprijala právne predpisy na ich aplikáciu, 1. odsudzuje opakované bombové útoky a nalieha na vládu Bangladéša, aby zabezpečila, že medzinárodní vyšetrovatelia asistujúci bangladéšskym spravodajským službám budú mať neobmedzený prístup k všetkým dôkazom týkajúcim sa útokov, v súlade so sľubmi vlády a nalieha na vládu Bangladéša, aby uverejnila úplnú vyšetrovaciu správu; 2. nalieha na vládu Bangladéša, aby rešpektovala pokyny svojho Vysokého súdu s cieľom zabrániť zneužívaniu právnych nástrojov pri zadržiavaní opozičných demonštrantov a vyhnúť sa potláčaniu mierových politických protestov väznením a mučením; 3. nalieha na vládu Bangladéša, aby ukončila nasadenie polovojenských síl RAB (Rapid Action Batallion) v boji proti zločinu, pri ktorom ktorého dôsledkom je neoprávnené zabíjanie; poukazuje na skutočnosť, že renomovaná Organizácia pre ľudské práva Odhikar uviedla, že v roku 2004 bolo uverejná informácia, že vo väzbe v dôsledku mučenia došlo k 90 úmrtiam; 4. vyzýva vládu Bangladéša, aby umožnila obyvateľstvu zúčastniť sa na tradičných kultúrnych podujatiach a prijala bezpečnostné opatrenia, aby sa tieto podujatia, ktoré odrážajú tradíciu tolerancie a sekularizmu mohli uskutočniť v bezpečí; 5. nalieha na vládu Bangladéša, aby prijala preventívne opatrenia proti moslimským polovojenským skupinám, ktoré šíria násilie a zastrašovanie vo vidieckych oblastiach Bangladéša; 6. opätovne zdôrazňuje svoju podporu v súvislosti so žiadosťou o súdny proces s osobami, ktoré sa zúčastnili masakry bangladéšskeho obyvateľstva a ďalších vojnových zločinov počas bangladéšskej oslobodzovacej vojny v roku 1971; 7. zastáva názor, že vzhľadom na parlamentné voľby naplánované na koniec roka 2006/začiatok roka 2007, sú potrebné systémové reformy s cieľom opätovného ustanovenia zásad dobrého riadenia štátu, aby mohla volebná komisia a dočasná vláda nezávisle pracovať; 8. zastáva názor, že koordinovaný prístup všetkých darcov na celom svete bude potrebný pre podporu takýchto reforiem; 9. vyzýva všetky strany, aby sa vyhli nedemokratickým postupom a zapojili sa do mnohostranného dialógu prostredníctvom plnej účasti v demokratickom procese v parlamente; vyzýva najmä opozičné strany, aby ukončili bojkot činnosti parlamentu, keďže nepokoje a násilie spôsobuje utrpenie obyvateľov Bangladéša; 10. vyjadruje svoju podporu zásadným krokom, ktoré prijali predstavitelia EÚ v priebehu posledného roka na ochranu práv náboženských menšín v Bangladéši, napríklad ich fyzickou prítomnosťou v komplexe moslimov Ahmadiyya v októbri 2004, keď sa fundamentalisti chystali zinscenovať masový útok na tento komplex; 11. vyzýva Radu, aby preskúmala uplatňovanie ustanovenia o ľudských právach a demokracii Dohody o spolupráci medzi ES a Bangladéšom a aby sa uistila, či vláda Bangladéša vyvíja dostatočne dôrazné snahy s cieľom podstatne zlepšiť situáciu v oblasti ľudských práv; 12. konštatuje posledné menšie kroky, ktoré prijala vláda Bangladéša na zlepšenie politickej situácie v krajine, podporí vládu Bangladéša pri vytváraní situácie, v ktorej sa bude rešpektovať právo a poriadok a podporí každý zásadný pokrok v otázkach ako zodpovedné riadenie štátu, sloboda tlače, boj proti korupcii a dodržiavanie ľudských práv; 13. poveruje svojho predsedu, aby postúpil toto uznesenie Európskej rade, Rade, Komisii, vládam a parlamentom členských štátov a kandidátskych krajín, Generálnemu tajomníkovi Organizácie spojených národov a vláde Bangladéša. [1] Ú. v. ES L 118, 27.4.2001, s. 48. --------------------------------------------------